Podmanický, Ján, poslanec NR SR (2015-01-28):
A tie štatistiky jednoznačne preukázali, že práve ten toľko ospevovaný liberálny zákonník vôbec nemal pozitívny vplyv na trh práce, naopak, práve toľko kritizovaný Zákonník práce z našej dielne, ktorý chráni zamestnancov, podľa mňa ešte stále málo, tak nespôsobil zhoršovanie nezamestnanosti na Slovensku. Naopak, nezamestnanosť klesá na Slovensku, či sa vám to páči, alebo nepáči. Pán poslanec Kaník, ja som tak úchytkom, pozrel na vaše vystúpenie, lebo aj som sa chcel pozrieť, koľko ešte budete vystupovať, a videl som, že vy ste nám tu čítali listy tých lobistických organizácií, tých zamestnávateľov. Myslím, že ste čítali to, čo vám pripravili zväz automobilovej dopravy alebo Republiková únia zamestnávateľov. Neviem. Pán poslanec, len niekedy by ste si mohli prečítať aj listy od zamestnancov. Listy od tých ľudí, ktorí za tú istú robotu v tých istých podmienkach dostávajú napríklad o polovičku menej. Toto vás nezaujímalo, pán poslanec. Nikdy vás to nezaujímalo. Vy vždy tu len hájite farby zamestnávateľov. Nehľadáte nejaký spravodlivý postoj. Vy sa vždy len postavíte na jednu stranu. A troška komicky potom vyznieva, keď poviete, že vy v SDKÚ máte takýto postoj a celá SDKÚ bude hlasovať za veto, respektíve nebude hlasovať za zákon, ako keby ste tu mali päťdesiatosem poslancov. Ale zas musím povedať, pán poslanec, že všetka česť, lebo dnes tu máte najviac poslancov z vášho poslaneckého klubu – celých 50 %, čo je naozaj veľký úspech (vyslovené s pobavením). A myslím si, že my ostatní by sme si mali vstúpiť do svedomia a zvyšovať určité percento účasti na schôdzach Národnej rady. Dokonca ste už predstihli aj OĽaNO, čo už je čo povedať. Tak to som vás, pán poslanec, vysoko vyzdvihol (vyslovené s pobavením). Dobre, vážení kolegovia, skončím svoje vystúpenie skonštatovaním, že nezaznel jeden racionálny, rozumný dôvod, prečo by sme nemali opätovne schváliť novelu Zákonníka práce. Pochopiteľne môžu vznikať v tej aplikačnej praxi nejaké problémy, ku ktorým sa treba, celkom otvorene povedané, vrátiť, vyriešiť ich, ale samotný úmysel zákonodarcu, samotný úmysel predkladateľa návrhu zákona, aj to riešenie nie je zlé. Že sa zavádza zodpovednosť aj užívateľského zamestnávateľa za to, aby dostali tí ľudia vyplatenú takú mzdu, aká im patrí, to je podľa mňa dobrý prvok, ktorý môže pomôcť tomu, aby si aj užívateľskí zamestnávatelia vyberali tie agentúry, ktoré budú dávať adekvátnu mzdu svojim zamestnancom. Takže nevidím v tom nejaký zásadný problém. A hovorím, ak život prinesie nejaké aplikačné problémy, treba sa k tomu normálne postaviť a riešiť ich. Preto chcem vyzvať všetkých poslancov, aj poslancov KDH, ktorí ústami pána Brocku zvolili troška alibistický postoj, aby sa nebáli podporiť túto novelu zákona. Je v prospech ochrany ľudí, ktorí chodia riadne do práce a ktorí za svoju prácu nedostávajú takú mzdu, akú by mali. Myslím si, že tento princíp je oveľa dôležitejší. A budete vedieť ospravedlniť pred svojimi voličmi, keď podporíte tento vrátený zákon, lebo princíp ochrany spravodlivých podmienok pre zamestnanca je vždy vyšší, ako povedzme nejaký princíp poškodenia ekonomiky alebo niečo iné. Vždy je vyšší princíp ochrany konkrétneho človeka. Takže nemusíte sa hanbiť za to, pán poslanec, ak by ste podporili tento zákon. A chcem vás poprosiť, nabudúce, pán poslanec, na výbore komunikujeme vždy normálne, ste slušný človek, a také sústavné urážanie za každú cenu, zlý SMER, rúbe sekerou – či to ste vy nepovedali – ale používate také tvrdé vyjadrenia zbytočne, že neviem, pán poslanec, musíme troška aj hľadať nejakú spoluprácu, nemôžeme stále len bojovať. (Prerušenie vystúpenia predsedajúcou.)